სატახტოთა თამაში (სეზონი 3)
ამერიკული ფენტეზის ჟანრის ტელესერიალ „სატახტოთა თამაშის“ მესამე სეზონის პრემიერა გაიმართა HBO-ზე, 2013 წლის 31 მარტს და დასრულდა 9 ივნისს. მასში შესულია 10 ეპიზოდი, რომელთაგან თითო 50-60 წუთის ხანგრძლივობის არის. სერიალი ეფუძნება ჯორჯ რეიმონდ რიჩარდ მარტინის რომანების სერიის „ყინულისა და ცეცხლის სიმღერა“ მესამე წიგნს „ხმლების ქარიშხალი“. მისი რეჟისორები არიან დევიდ ბენიოფი და დ. ბ. უაისი. 2012 წლის 10 აპრილს HBO-მ მესამე სეზონის წარმოება შეუკვეთა. გადაღება 2012 წლის ივლისში დაიწყო, ძირითადად - ჩრდილოეთ ირლანდიაში, ხორვატიაში და ისლანდიაში გადაღებებით. სერიალის მოქმედება მიმდინარეობს გამოგონილ სამყაროში, ძირითადად - კონტინენტზე, რომელსაც ვესტეროსი ეწოდება. სიუჟეტის მეორე ხაზი მიმდინარეობს ესოსის სახელით ცნობილ მეორე კონტინენტზე. ისევე, როგორც ორიგინალურ რომანში, ამ სეზონში ყურადღება გამახვილებულია მოვლენებზე, რომლებიც სამეფო ნავსაყუდელში მიმდინარეობს, ბრძოლის შემდეგ. რენლი ბარათეონის დაღუპვის შემდეგ დარჩა აქტუალურია დარჩენილი ოთხი მეფის პაექრობა - თითქმის ყოველი მათგანი დარწმუნებულია, რომ თავად არის რკინის ტახტის მემკვიდრე, ხოლო რობ სტარკს მამის გამო შურისგება ამოძრავებს. სეზონში მონაწილეობს მსახიობთა დიდი გუნდი. მათში შედიან პიტერ დინკლიჯი, ლენა ჰიდი, ნიკოლაი კოსტერ-ვალდაუ, ემილია კლარკი და კიტ ჰერინგტონი. ახალი პერსონაჟების შემსრულებელ მსახიობებს შორის არიან კიარან ჰაინდსი, ნატალი ემანუელი და ივან რეონი. კრიტიკოსებმა მაღალი შეფასება მისცეს სერიალის წარმოების ხარისხს და მსახიობებს. მაყურებელთა რაოდენობა წინა სეზონებთან შედარებით კვლავ გაიზარდა. მესამე სეზონმა მიიღო ემის ორი ჯილდო 16 ნომინაციიდან - საუკეთესო მსახიობისთვის დრამატულ ტელესერიალში განსახიერებულ მეორეხარისხოვან როლში (დინკლიჯი) და გამორჩეული დრამატული ტელესერიალისთვის.